REGOLAMENT TAL-KUNSILL (KE) Nru 2011/2006
tad-19 ta’ Diċembru 2006
li jadatta r-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa, ir-Regolament (KE) Nru 318/2006 dwar l-organizzazzjoni komuni tas-swieq fis-settur taz-zokkor u r-Regolament (KE) Nru 320/2006 li jistabbilixxi skema temporanja għar-ristrutturar ta' l-industrija taz-zokkor fil-Komunità, minħabba l-adeżjoni ma' l-Unjoni Ewropea tal-Bulgarija u tar-Rumanija
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra t-Trattat ta' l-Adeżjoni tal-Bulgarija u tar-Rumanija iffirmat fil-Lussemburgu fil-25 ta' April 2005, u partikolarment l-Artikolu 4 (3) tiegħu,
Wara li kkunsidra l-Att ta' l-Adeżjoni tal-Bulgarija u tar-Rumanja, u partikolarment l-Artikolu 20 flimkien ma l-Anness IV, u l-Artikolu 56 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew,
Billi:
(1)
Ir-Regolament tal-Kunsill (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (1) emenda inter alia d-dispożizzjonijiet dwar il-limiti massimi għaż-żrieragħ minħabba fl-adeżjoni ta' l-2004 u l-appoġġ dirett għall-bdiewa fis-settur taz-zokkor. Ir-Regolament tal-Kunsill (KE) Nru 318/2006 dwar l-organizzazzjoni komuni tas-swieq fis-settur taz-zokkor (2) introduċa regoli komuni li jirregolaw l-organizzazzjoni komuni tas-swieq fis-settur taz-zokkor mis-sena ta' kummerċjalizzazzjoni 2006/2007. Ir-Regolament (KE) Nru 320/2006 stabbilixxa skema temporanja għar-ristrutturar ta' l-industrija taz-zokkor fil-Komunità (3).
(2)
Dawk ir-regoli u l-miżuri ġenerali għandhom jiġu adattati biex jippermettu l-implimentazzjoni tagħhom fil-Bulgarija u fir-Rumanija mid-data ta' l-adeżjoni ta' dawk il-pajjiżi fl-Unjoni Ewropea.
(3)
Bil-ħsieb li l-Bulgarija u r-Rumanija jibbenefikaw mill-miżuri ta' appoġġ fis-settur taz-zokkor ipprovduti skond ir-Regolament (KE) Nru 1782/2003, huwa xieraq li jiġu emendati l-limiti nazzjonali tal-Bulgarija u tar-Rumanija filwaqt li jitqiesu l-ammonti addizzjonali ta' l-assistenza. Sabiex il-Bulgarija u r-Rumanija jingħataw il-possibilità li jagħtu l-pagament dirett taz-zokkor fil-forma ta' pagament dirett separat, huwa xieraq li l-limiti nazzjonali dwar l-ammonti referenzjali taz-zokkor jiġu emendati. Sabiex jiġu applikati d-dispożizzjonijiet dwar il-pagament separat għaz-zokkor fil-Bulgarija u r-Rumanija huwa xieraq li l-perijodi għall-implimentazzjoni jiġu aġġustati kif meħtieġ.
(4)
Bil-ħsieb li l-Bulgarija u r-Rumanija jitħallew jintegraw l-għajnuna għaż-żrieragħ fl-iskemi ta' appoġġ previsti taħt ir-Regolament (KE) Nru 1782/2003 huwa xieraq li l-Bulgarija u r-Rumanija jiżdiedu mal-lista ta' pajjiżi kkonċernati b'dik il-miżura.
(5)
L-Att ta' Adeżjoni tal-Bulgarja u r-Rumanija (hawn aktar 'il quddiem “l-Att ta' Adeżjoni 2005”) ippreveda għall-emendar ta' ċerti materji koperti mir-Regolament (KE) Nru 1782/2003; dan ir-Regolament jimplimenta l-Artikolu 20 ta' l-Att ta' Adeżjoni 2005 u l-Anness IV tiegħu u jagħmel emendi ulterjuri. Dawn l-emendi kollha għandhom jidħlu fis-seħħ fl-istess ġurnata. Fl-interess taċ-ċertezza legali, għandu jkun speċifikat l-ordni li fih dawk l-emendi għandhom jiġu applikati.
(6)
Bil-ħsieb li jiġu applikati għall-Bulgarja u r-Rumanija l-mekkaniżmi dwar sistema ta' kwota fuq il-produzzjoni għaz-zokkor, l-isoglukosju u l-ġulepp ta' l-inulina, kif ukoll il-ħtieġa għall-forniment tradizzjonali taz-zokkor għar-raffinar kif previst fir-Regolament (KE) Nru 318/2006, iż-żewġ pajjiżi għandhom jiżdiedu mal-lista ta' pajjiżi li jibbenefikaw minn dawn il-miżuri. Għandhom isiru emendi oħra wkoll għal dak ir-Regolament biex titqies is-sitwazzjoni speċifika tal-Bulgarija u r-Rumanija.
(7)
Bil-ħsieb li l-operaturi fil-Bulgarija u r-Rumanija jkunu jistgħu jipparteċipaw fl-iskema ta' ristrutturar prevista fir-Regolament (KE) Nru 320/2006, jeħtieġ li dak ir-Regolament jiġi adattat.
(8)
Ir-Regolamenti (KE) Nru 1782/2003, (KE) Nru 318/2006 u (KE) Nru 320/2006 għandhom, għalhekk, jiġu emendati skond dan,
ADOTTA DAN IR-REGOLAMENT:
Artikolu 1
Ir-Regolament (KE) Nru 1782/2003 huwa b' dan emendat kif ġej:
1)
Fl-Artikolu 71c, għandu jiddaħħal il-paragrafu li ġej wara l-ewwel paragrafu:
“Fil-każ tal-Bulgarija u tar-Rumanija, l-iskeda taż-żidiet prevista skond l-Artikolu 143a għandha tapplika għaz-zokkor u għaċ-ċikwejra.”
2)
L-Artikolu 143ba għandu jiġi emendat kif ġej:
(a)
fil-paragrafu 1, it-test ta' wara l-ewwel sentenza għandu jiġi sostitwit b’dan li ġej:
“Dan jingħata fir-rigward ta' perjodu rappreżentattiv li jista' jkun differenti għal kull prodott ta' wieħed jew aktar minn wieħed fis-snin ta' kummerċjalizzazzjoni 2004/2005, 2005/2006 u 2006/2007 kif jiġi determinat mill-Istati Membri qabel it-30 ta' April 2006, u fuq il-bażi ta' kriterji oġġettivi u mhux diskriminatorji bħal:
-
il-kwantitajiet ta' pitravi taz-zokkor, ta' kannamieli jew ċikwejra koperti permezz ta' kuntratti ta' forniment konklużi skond l-Artikolu 19 tar-Regolament (KE) Nru 1260/2001 jew l-Artikolu 6 tar-Regolament (KE) Nru 318/2006, kif jixraq
-
il-kwantitajiet ta' zokkor jew ta' ġulepp ta' l-inulina prodotti skond ir-Regolament (KE) Nru 1260/2001 jew ir-Regolament (KE)Nru 318/2006, kif jixraq;
-
l-għadd medju ta' ettari ta' pitravi taz-zokkor, ta' kannamieli jew ċikwejra użati għall-produzzjoni taz-zokkor jew tal-ġulepp ta' inulina u koperti permezz ta' kuntratti ta' forniment konklużi skond l-Artikolu 19 tar-Regolament (KE) Nru 1260/2001 jew l-Artikolu 6 tar-Regolament (KE) Nru 318/2006, kif jixraq;
Madankollu, meta l-perjodu rappreżentattiv jinkludi s-sena ta' kummerċjalizzazzjoni 2006/2007, din is-sena ta' kummerċjalizzazzjoni għanda tiġi sostitwita bis-sena ta' kummerċjalizzazzjoni 2005/2006 għal bdiewa li ġew affettwati mir-rinunzja tal-kwota fis-sena ta' kummerċjalizzazzjoni 2006/2007, kif stipulat taħt l-Artikolu 3 tar-Regolament (KE) Nru 320/2006.
Fil-każ tal-Bulgarija u tar-Rumanija:
(a)
id-data ta' 30 ta' April 2006 imsemmija fl-ewwel subparagrafu għandha tinbidel għal 15 ta' Frar 2007;
(b)
il-pagament taz-zokkor separat jista' jingħata fir-rigward tas-snin mill-2007 sal-2011;
(ċ)
il-perjodu rappreżentattiv li msemmi fl-ewwel subparagrafu jista' jkun differenti għal kull prodott ta' wieħed jew aktar minn wieħed fis-snin ta' marketing 2004/2005, 2005/2006, 2006/2007 u 2007/2008;
(d)
Meta l-perjodu rappreżentattiv jinkludi s-sena ta' kummerċjalizzazzjoni 2007/2008, din is-sena ta' kummerċjalizzazzjoni għanda tiġi sostitwita bis-sena ta' kummerċjalizzazzjoni 2006/2007 għal bdiewa li ġew affettwati mir-rinunzja tal-kwota fis-sena ta' kummerċjalizzazzjoni 2007/2008, kif stipulat taħt l-Artikolu tar-Regolament (KE) Nru 320/2006.”;
(b)
fil-paragrafu 3, għandu jiżdied is-subparagrafu li ġej:
3a. “Għall-2007, għall-Bulgarija u r-Rumanija, id-data tal-31 ta' Marzu msemmija fl-ewwel subparagrafu għandha tinbidel bid-data 15 ta' Frar 2007.”;
3)
L-Annessi VII u VIIIa u XIa għandhom jiġu emendati skond l-Anness I ma' dan ir-Regolament.
Artikolu 2
Ir-Regolament (KE) Nru 318/2006 għandu jiġi emendat kif ġej:
1)
Fl-Artikolu 7(2), għandu jiżdied is-subparagrafu li ġej:
“Għall-iskopijiet ta' dan il-paragrafu, fil-każ tal-Bulgarija u tar-Rumanija is-sena ta' kummerċjalizzazzjoni għandu jkun l-2006/2007.”
2)
Fl-Artikolu 9, il-paragrafu 1 għandu jiġi sostitwit b'dan li ġej:
“1. Fis-sena ta' kummerċjalizzazzjoni 2006/2007 kwota ta' l-isoglukożju ta' 100 000 tunnellata għandu jiżdied mat-total tal-kwota ta' l-isoglokożju stabbilita fl-Anness III. F'kull wieħed mis-snin ta' kummerċjalizzazzjoni 2007/2008 u 2008/2009 kwota oħra ta' l-isoglukożju ta' 100 000 tunnellata għandha tiġi miżjuda mal-kwota tas-snin ta' kummerċjalizzazzjoni ta' qabel. Din iż-żieda ma tikkonċernax lill-Bulgarija u lir-Rumanija.
F'kull waħda mis-snin ta' kummerċjalizzazzjoni 2007/2008 u 2008/2009 kwota oħra ta' l-isoglukożju ta' 11 045 tunnellata għall-Bulgarija u ta' 1 966 tunnellata għar-Rumanija għandhom jiġi miżjuda mal-kwota tas-sena ta' kummerċjalizzazzjoni preċedenti.
L-Istati Membri għandhom jallokaw il-kwoti addizzjonali lill-impriżi, proporzjonalment mal-kwoti ta' l-isoglukożju li ġew allokati skond l-Artikolu 7(2).”;
3)
Fl-Artikolu 29, il-paragrafu 1 għandu jiġi sostitwit b'dan li ġej:
“1. Minkejja l-Artikolu 19(1), ħtieġa għal provvista tradizzjonali ta' zokkor għar-raffinar hija stabbilita għall-Kommunità fil-figura ta' 2 324 735 tunnellata għal kull sena ta' kummerċjalizzazzjoni, espressa għaz-zokkor abjad.
Matul is-snin ta' kummerċjalizzazzjoni 2006/2007, 2007/2008 u 2008/2009, il-ħtieġa għall-provvista tradizzjonali għandha tiġi distribwita kif ġejja:
-
198 748 tunnellata għall-Bulgarija,
-
296 627 tunnellata għal Franza,
-
291 633 tunnellata għall-Portugall,
-
329 636 tunnellata għar-Rumanija,
-
19 585 tunnellata għas-Slovenja,
-
59 925 tunnellata għall-Finlandja,
-
1 128 581 tunnellata għar-Renju Unit.”
4)
L-Anness III għandu jiġi sostitwit bit-test ta' l-Anness II ta' dan ir-Regolament.
Artikolu 3
Fl-Artikolu 3(1) tar-Regolament (KE) Nru 320/2006, il-kliem tad-daħla ta' l-ewwel subparagrafu għandhom jiġu sostitwiti b'dan li ġej:
“Kull impriża li tipproduċi z-zokkor, l-isoglukożju jew il-ġulepp ta' l-inulina li għaliha ġiet allokata kwota sa l-1 ta' Lulju 2006 jew sal-31 ta' Jannar 2007 fil-każ tal-Bulgarija u tar-Rumanija, għandha d-dritt għall-assistenza ta' ristrutturar għal kull tunnellata rinunzjata, sakemm matul wieħed mis-snin ta' kummerċjalizzazzjoni 2006/2007, 2007/2008, 2008/2009 u 2009/2010 (l-impriża):”
Artikolu 4
Dan ir-Regolament għandu jidħol fis-seħħ fl-1 ta' Jannar 2007 soġġett għad-dħul fis-seħħ tat-Trattat ta' Adeżjoni tal-Bulgarija u tar-Rumanija.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2006.